**Ахова працы і ці трэба наймальніку штодня кантраляваць работнікаў?**

Паводле часткі 2 арт. 17 Закона Рэспублікі Беларусь «Аб ахове працы» наймальнік абавязаны ажыццяўляць кантроль за выкананнем заканадаўства аб ахове працы работнікамі.

Парадак ажыццяўлення кантролю за выкананнем патрабаванняў па ахове працы вызначаецца наймальнікам на падставе Інструкцыі аб парадку ажыццяўлення кантролю за выкананнем работнікамі патрабаванняў па ахове працы ў арганізацыі і структурных падраздзяленнях, зацверджанай пастановай Міністэрства працы і сацыяльнай абароны Рэспублікі Беларусь 15.05.2020 №51.

Кантроль за выкананнем патрабаванняў па ахове працы праводзіцца:

штодня на працоўных месцах работнікаў іх непасрэднымі кіраўнікамі (далей - штодзённы кантроль);

штомесяц у кожным структурным падраздзяленні арганізацыі кіраўнікамі гэтых структурных падраздзяленняў (далей - штомесячны кантроль);

штоквартальна ў арганізацыі кіраўніком арганізацыі або яго намеснікам з удзелам работнікаў службы аховы працы (спецыяліста па ахове працы або ўпаўнаважанай службовай асобы наймальніка, на якога ўскладзены абавязкі спецыяліста па ахове працы), членаў камісіі па ахове працы, кіраўнікоў структурных падраздзяленняў і непасрэдных кіраўнікоў, іншых работнікаў арганізацыі (далей - штоквартальны кантроль);

па меры неабходнасці ў кожным структурным падраздзяленні арганізацыі работнікамі службы аховы працы (спецыялістам па ахове працы або ўпаўнаважанай службовай асобай наймальніка, на якога ўскладзены абавязкі спецыяліста па ахове працы).

***Звяртаем увагу!*** *Іншая перыядычнасць ажыццяўлення кантролю за выкананнем патрабаванняў па ахове працы, але не радзей аднаго разу ў месяц, можа быць ўстаноўлена ў адпаведнасці з СУАП толькі ў арганізацыях сферы паслуг і мікраарганізацыях!*

Пры правядзенні штодзённага кантролю на працоўных месцах работнікаў непасрэднымі кіраўнікамі работ усталёўваюцца адпаведнасць утрымання тэрыторыі, праходаў, праездаў, прылеглых да працоўнага месца, стану, які забяспечвае бесперашкодны і бяспечны рух транспартных сродкаў і работнікаў; адпаведнасць аснашчэння і арганізацыі працоўных месцаў, абсталявання, інструмента, прыстасаванняў, транспартных сродкаў патрабаванням па ахове працы; наяўнасць (спраўнасць) асвятлення, ацяплення, вентыляцыі; прымяненне работнікамі бяспечных спосабаў захоўвання і транспартавання матэрыялаў, гатовай прадукцыі; наяўнасць, выкарыстанне і правільнае прымяненне работнікамі сродкаў індывідуальнай абароны і сродкаў калектыўнай абароны, іх спраўны стан; праходжанне работнікамі абавязковых перадсменных (перад пачаткам працы, змены) медыцынскіх аглядаў альбо агляду на прадмет знаходжання ў стане алкагольнага, наркатычнага або таксічнага ап'янення ў выпадках і парадку, устаноўленых заканадаўствам; падтрыманне работнікамі свайго працоўнага месца, абсталявання і прыстасаванняў у спраўным стане, парадку і чысціні; выкананне іншых патрабаванняў па ахове працы.

У ходзе ажыццяўлення штодзённага кантролю непасрэднымі кіраўнікамі прымаюцца меры па ліквідацыі парушэнняў патрабаванняў па ахове працы.

Непасрэдныя кіраўнікі работ таксама прымаюць удзел у правядзенні як штомесячнага, так і штоквартальнага кантролю.

Вынікі штодзённага і штомесячнага кантролю заносяцца ў журнал кантролю за выкананнем патрабаванняў па ахове працы, вынікі штоквартальнага кантролю афармляюцца актам.

|  |  |
| --- | --- |
|  | Святлана Шатохіна,  начальнік Смаргонскага міжраённага аддзела Гродзенскага абласнога ўпраўлення Дэпартамента дзяржаўнай інспекцыі працы |

26.01.2021